b'\n_START_ARTICLE_\nKansei-uudistukset\n_START_PARAGRAPH_\nKansei-uudistukset (jap. \xe5\xaf\x9b\xe6\x94\xbf\xe3\x81\xae\xe6\x94\xb9\xe9\x9d\xa9, Kansei no kaikaku) olivat sarja uudistuksia, joilla yritettiin parantaa useita Tokugawa-bakufua vaivaavia ongelmia 1700-luvun Japanissa. Uudistukset ovat saaneet nimens\xc3\xa4 Kansei-aikakaudesta. Kansei-uudistukset kestiv\xc3\xa4t vuodet 1787\xe2\x80\x931793._NEWLINE_Uudistuksia toteutti r\xc5\x8dj\xc5\xab-vanhempien johtaja ja sh\xc5\x8dgun Tokugawa Yoshimunen veljenpoika Matsudaira Sadanobu. Vuonna 1788 h\xc3\xa4nest\xc3\xa4 tuli sh\xc5\x8dgun Tokugawa Ienarin sijaishallitsija. Asemassaan h\xc3\xa4nell\xc3\xa4 oli mahdollisuus tehd\xc3\xa4 radikaaleja muutoksia._NEWLINE_Kansei-uudistuksia edelsiv\xc3\xa4t useat luonnonkatastrofit ja levottomuudet. Valtion talous oli huonossa kunnossa, inflaatio kasvoi ja korruptio oli lis\xc3\xa4\xc3\xa4ntynyt. Niinp\xc3\xa4 esimerkiksi veronkantoa tehostettiin, menoja leikattiin, ulkomaankauppaa rajoitettiin ja veroj\xc3\xa4rjestelm\xc3\xa4n ep\xc3\xa4kohtia poistettiin. Sadanobu ei kuitenkaan onnistunut yrityksiss\xc3\xa4\xc3\xa4n hallita hintojennousua tai rajoittaa kaupank\xc3\xa4ynti\xc3\xa4. Vaikka uudistukset toivat Japanin talouteen v\xc3\xa4liaikaista helpotusta, ne eiv\xc3\xa4t parantaneet ratkaisevasti maatalousv\xc3\xa4est\xc3\xb6n vaikeaa tilannetta. Taloudelliselta kriisilt\xc3\xa4 Japanin pelastivatkin k\xc3\xa4yt\xc3\xa4nn\xc3\xb6ss\xc3\xa4 uudistuksia seuranneet hyv\xc3\xa4t sadot.'